**SETMANA DEL 26 AL 30 DE MAIG**

Hola famílies! Aquí us passem el resum d’aquesta setmana, segur que ja us ho han anat explicant tot, però ha estat plena de novetats artístiques.

**DILLUNS: PSICOMOTRICITAT**

Els dilluns normalment preparem la sala tal i com ens la preparava l’Abel i fem una sessió de psicomotricitat, després del cap de setmana tots venim carregats d’energia amb moltes ganes de retrobar-nos a l’escola, córrer, saltar i fer alguna que altra tombarella.

**DIMARTS: EL CONTE DE LA TACA VERMELLA**

El dimarts vam explicar el conte de la taca vermella, era un conte interactiu projectat a la pantalla. Tot començava amb la història d’una petita taca vermella, que seguia les nostres ordres, si entre tots picàvem de mans la taca es feia gran i creixia i creixia molt, després vam veure la taca molt sola i vam decidir cridar a les seves taques amigues, “Taca grogaaaaaa, taca blavaaaaaaaa” tot es va omplir de taques de colorins, i vam pensar que si movíem les mans poder passaven més coses i així va ser, van començar a barrejar-se entre elles....ooooh quin goig feia veure els nous colors creats entre elles....i així vam continuar donant ordres i diferents consignes a les taques de colors fins a crear autèntics quadres d’autors com kandinsky, Mondrian o Pollock. Un cop acabat el conte vam poder jugar a projectar-nos les taques i els quadres sobre la nostra roba. Quins efectes i quina experiència més bonica.

**DIMECRES: CONTE VIATGER I JOC LLIURE PELS DIFERENTS AMBIENTS DEL DIA**

Aquesta setmana li ha tocat a la Julia cuidar el peix peixet, aquest peix se’ns ha tornat molt viatger, ja és el segon cop que visita Mallorca i té un munt d’aventures per explicar amb cada un dels companys/es. La Julia el va portar a la platja, va ensenyar-li a fer pastissos i fins i tot, ens ha explicat que va anar a una festa d’aniversari de la seva Oma.

**DIJOUS: PA AMB TOMÀQUET I YAYOI KUSAMA**

Entre tots hem creat una instal·lació basada en una obra de l’artista plàstica més famosa de la última dècada Yayoi Kusama, la creadora japonesa crea sales plenes de màgia, profunditat i figures geomètriques on els punts semblen portar-nos més enllà del infinit i poder així experimentar aquesta visió repetitiva del entorn. La nostra és blanca amb cercles vermells de diferents mides. Tots estaven súper concentrats en treure els gomets i el silenci i la pau envaïa la sala, cadascú en el seu racó i fent el seu recorregut de punts.

Fins i tot la peixera va quedar decorada per punts vermells, esperem que cada cop que passeu per la sala vosaltres també us transporti a un entorn infinit de pau i tranquil·litat.

**DIVENDRES: ÀGORA I MARIETARI**

Avui hem estrenat un nou racó de lectura al jardí, hem habilitat l’Àgora en un espai tranquil amb una gran catifa i ple de coixins per poder mirar contes o llibres de natura.

Després d’explicar un conte de marietes, hem estat mirant diferents imatges de marietes i la vida que tenen, també vam ensenyar el marietari o granja de marietes que tenim.

Ens encanta veure la capacitat de concentració, la curiositat i la paciència i respecte pels insectes i la naturalesa dels més petits.

Conèixer la vida i la natura per entendre-la, estimar-la i conservar-la.

Molt bon cap de setmana famílies!